Per Clausen (EL), 2010-04-08:
Jeg kan forstå, at det har været en rigtig god dag for Venstre, siden man er i stand til at mobilisere så megen energi og entusiasme omkring 7 mio. kr.
Det er virkelig et parti, der har overskud og ressourcer tilovers til at bruge mange store kræfter på meget små ting.
Men lad det være.
Det, der måske så er det store problem for Venstre, er jo, at der rent faktisk, i forbindelse med at unge mennesker får en uddannelse, sker to ting i forhold til de tyndtbefolkede dele af Danmark – de områder, som de, der kommer fra Nordsjælland, plejer at kalde udkantsområder – nemlig dels at uddannelsesgraden bliver mindre, end den er blandt dem, der bor i de store byer, dels at der sker det, at de i forvejen tyndtbefolkede områder tømmes for mennesker.
Det er da rigtigt, at det i forvejen er sådan, at unge mennesker har stor tilbøjelighed til at tage ind til de store byer, når de skal have en uddannelse, men hvis det oven i købet er sådan, at transporten fra den mindre by, de bor i, og ind til den store by, hvor de skal gå på en uddannelse, er dyr, så har de jo et ekstra motiv til at flytte.
Og hvis det oven i købet er sådan, at de er kommet til at bo i den del af landet, hvor Venstre insisterer på der ikke er og heller ikke skal være kollektiv trafik – selvfølgelig til skade for pensionister og børn og alle de andre mennesker, der også bor i de områder, og som ikke har bil, men lad det være – så er begrundelsen for at flytte ind til de store byer endnu større.
Så det, Venstres modvilje mod det her forslag vil føre til, er sådan set, at den uddannelsesmæssige skævhed bevares i Danmark, men også at de tyndtbefolkede dele af Danmark tømmes for unge mennesker.
Det kan man jo godt have som en politisk plan.
Pointen er, at hvis man skulle sige noget kritisk om det her forslag, er det, at det kun reparerer på en enkelt skade, nemlig den skade, der er i forhold til de videregående uddannelser.
Realiteten er, at det, man også har gennemført i de senere år, jo er en centralisering af en række af de mellemlange uddannelser, en centralisering også af de uddannelsessteder, der er for elever og lærlinge, og derfor kunne det også være interessant at se på, om man også der er nødt til at have en forbedret støtte i forbindelse med transport til uddannelsessted.
Vi synes sådan set, det ville være konstruktivt og fornuftigt at gå ind i den debat, og vi satser da sådan set også på, at det, når uroen ligesom lægger sig og man begynder at diskutere det her sagligt og seriøst, vil vise sig, at det, der er galt med S-SF-forslaget, ikke er, at det er for ambitiøst, men at det er for lidt ambitiøst, og at vi har brug for at løse nogle af de problemer, der eksisterer her.
Det er efter min mening klart, at det ville være til gavn for de tyndtbefolkede dele af Danmark, det ville være til gavn for de uddannelsessøgende unge mennesker, der bor i det her område, og i det lange løb ville det også være til gavn for Danmark, hvis man laver de her helt indlysende forbedringer.
Så vi ser faktisk frem til en konstruktiv og fornuftig debat om det her, og skulle det være et af de mange problemer, der ikke kan gøres noget ved før efter næste valg, må vi tage det med.
Så må Venstre rejse rundt i de tyndtbefolkede dele af landet og sige, at de ikke vil gøre noget for at gavne de unge menneskers muligheder for at få billig transport, for de må købe en bil og køre på nogle af de motorveje, der kommer om 10 år.